Príloha č. 1

Súčasná sieť kultúrno-osvetových zariadení
v pôsobnosti samosprávnych krajov

Banskobystrický samosprávny kraj

Stredoslovenské osvetové stredisko Banská Bystrica – poverené ako metodické stredisko     na území Banskobystrického samosprávneho kraja, pôsobnosť pre okresy Banská Bystrica a Brezno,
Gemersko-malohontské osvetové stredisko  Rimavská Sobota – pôsobnosť pre okresy Revúca a Rimavská Sobota, 
Hontiansko-ipeľské osvetové stredisko Veľký Krtíš – pôsobnosť pre okres Veľký Krtíš,
Novohradské osvetové stredisko Lučenec – pôsobnosť pre okresy Lučenec a Poltár,
Podpolianske osvetové stredisko Zvolen – má územnú pôsobnosť pre okresy Detva, Krupina, Zvolen,
Pohronské osvetové stredisko Žiar nad Hronom - pôsobnosť pre okresy Žiar nad Hronom, Banská Štiavnica, Žarnovica,
Krajská hvezdáreň a planetárium Maximiliána Hella Žiar nad Hronom – s pôsobnosťou pre celé územie Banskobystrického samosprávneho kraja, jej organizačnými súčasťami sú Hvezdáreň v Banskej Bystrici a Hvezdáreň v Rimavskej Sobote.

Stručný popis aktuálneho stavu
V Banskobystrickom samosprávnom kraji (ďalej len „BBSK“) je v súčasnosti sieť regionálnych osvetových stredísk vrátane krajskej hvezdárne a planetária postačujúca aj vzhľadom na to, že od apríla 2008 bolo zriadené samostatné Hontiansko-ipeľské osvetové stredisko vo Veľkom Krtíši s územnou pôsobnosťou v okrese Veľký Krtíš (predtým túto činnosť vykonávalo pracovisko Novohradského osvetového strediska v Lučenci ako jeho organizačná súčasť).  Zriaďovateľ považuje stav za vyhovujúci a v blízkej budúcnosti neplánuje v rámci štruktúry kultúrno-osvetových zariadení žiadne výrazné zmeny.   Podľa možností rozpočtu BBSK je zo strany zriaďovateľa úsilie zvýšiť finančné prostriedky 
na kultúrne služby do r. 2009 na cieľovú úroveň 10 % z celkového rozpočtu vlastných zdrojov určených na bežné výdavky. 

Bratislavský samosprávny kraj 
Malokarpatské osvetové stredisko v Modre - pokrýva celý región Bratislavského samosprávneho kraja.

Stručný popis aktuálneho stavu
Aj keď Bratislavský samosprávny kraj (ďalej len „BSK“) má iba jedno regionálne osvetové zariadenie, počtom a kvalitou podujatí a organizovaním postupových prehliadok a súťaží       v rámci ZUČ, vzdelávacími aktivitami a metodickým pôsobením v kraji je vzhľadom na priemerný počet obcí porovnateľné s ostatnými samosprávnymi krajmi  s vyšším počtom takýchto zariadení. Zriaďovateľ si vie predstaviť, že by sa lepšie zabezpečovali potreby kultúrno-osvetového pôsobenia v kraji zriadením ďalšieho kultúrno-osvetového zariadenia (napr. v oblasti Záhoria), žiaľ finančné možnosti to v dohľadnom čase nedovoľujú. BSK má v pláne do roku 2013 podporovať zachovanie miestnych kultúrnych tradícií a zlepšiť prácu s mládežou a zapojiť ju do verejného života, tiež podporovať výstavbu a rekonštrukcie kultúrnych zariadení. Podpora kultúry predstavuje v strategických cieľoch BSK ostatné priority, ktoré budú do roku 2013 podporené celkovou čiastkou približne 630 mil. eur           zo štrukturálnych fondov a rozpočtu kraja. 

Košický samosprávny kraj
Krajské osvetové stredisko v Košiciach - má územnú pôsobnosť pre celý kraj a regionálnu pre regióny Košice - mesto, Košice – okolie,
Gemerské osvetové stredisko v Rožňave - územná pôsobnosť pre región Rožňavy a okolia, 
Regionálne osvetové stredisko v Trebišove - územná pôsobnosť pre severnú časť regiónu   Trebišov,
Kultúrne centrum Medzibodrožia a Použia v Kráľovskom Chlmci - územná pôsobnosť      v regióne Trebišov a Michalovce – Použie, 
Spišské osvetové stredisko v Spišskej Novej Vsi – pôsobnosť pre územie regiónu Spiša a regiónu Gelnice, detašované pracovisko    pre všeobecnú  osvetu v Gelnici pre mikroregión Hnileckej doliny, 
Zemplínske osvetové stredisko (ZOS) v Michalovciach - územná pôsobnosť pre  väčšinu  územia regiónu Michaloviec (mimo územia mikroregiónu Použia začleneného do Kultúrneho centra v Kráľovskom Chlmci) a Sobraniec, kde má  zriadené detašované pracovisko 
pre  mikroregión Sobranecka  (začlenené v organizačnej štruktúre  ZOS Michalovce),
Hvezdáreň Medzev -  územná pôsobnosť pre región Košice-okolie s vysunutým pracoviskom a hvezdárňou v Rožňave - územná pôsobnosť pre región Rožňavy a okolia,
Hvezdáreň Michalovce – špecializovaná osvetová činnosť pre región Michalovce.  

Stručný popis aktuálneho stavu
Od 1. januára 2009 zriadilo zastupiteľstvo Košického samosprávneho kraja regionálne osvetové zariadenia vo forme kultúrnych centier s charakterom činnosti – všeobecná osveta:
-	Kultúrne centrum Abova v Bidovciach – regionálna územná pôsobnosť pre vyše 
60 % územia regiónu Košice-okolie (mikroregión Olšavský, Torysský, Slanecký, Hornádsky). Charakter činnosti - všeobecná osveta.  Toto územie sa vyberá spod územnej regionálnej  pôsobnosti Krajského osvetového strediska v Košiciach. Počet pracovníkov 6,5 z toho 4 odborní,  
-	Kultúrne centrum Údolia Bodvy a Rudohoria v Moldave nad Bodvou – regionálna pôsobnosť (cca 40 % územia regiónu Košice-okolie), všeobecná osveta, špecializovaná osvetová činnosť (pracovisko Hvezdárne Medzev). Počet pracovníkov 7,5 z toho 5 odborníkov.  

Krajské osvetové stredisko v Košiciach bude mať od 1. 1. 2009 10 pracovníkov z toho 
6 odborníkov. V Gemerskom osvetovom stredisku v Rožňave od 1. 1. 2009 pribudne špecializovaná činnosť v oblasti astronómie (vysunuté pracovisko Hvezdárne Medzev v Rožňave). K 31. 12. 2008 budú Hvezdáreň Medzev a vysunuté pracovisko v Rožňave zrušené, nástupníckymi organizáciami pre Hvezdáreň Medzev bude Kultúrne centrum Údolia Bodvy a Rudohoria v Moldave nad Bodvou a pre astronomické pracovisko Rožňava – Gemerské osvetové stredisko v Rožňave. Od 1. 1. 2009 bude metodická pôsobnosť Hvezdárne v Michalovciach rozšírená pre všetky hvezdárne a astronomické pracoviská 
na území kraja.  Košický samosprávny kraj má do roku 2013 v pláne investovať 
do rekonštrukcie Gemerského osvetového strediska v Rožňave, motivovať personál kultúrnych zariadení k ďalšiemu vzdelávaniu, hlavne v manažérskych zručnostiach a využívaní rôznych finančných zdrojov, podporovať identifikáciu a rozvíjanie talentov v oblasti tradičných remesiel, rozširovať miestne a regionálne grantové schémy. Zo strany zriaďovateľa je tiež prítomná snaha zosúladiť akčné plány a rozvojové ciele kraja 
so stratégiami a koncepciami rozvoja jednotlivých oblastí kultúry. Financovanie je plánované z rozpočtu kraja a zo štrukturálnych fondov.

Nitriansky samosprávny kraj
Krajské osvetové stredisko v Nitre – pôsobnosť pre okresy Nitra, Šaľa, Zlaté Moravce s celokrajským metodickým pôsobením,
Tribečské osvetové stredisko v Topoľčanoch – pôsobnosť pre okres Topoľčany,
Regionálne osvetové stredisko v Nových Zámkoch – pôsobnosť pre okres Nové Zámky,
Regionálne osvetové stredisko v Komárne – pôsobnosť pre okres Komárno,
Regionálne osvetové stredisko v Leviciach – pre okres Levice,
Tekovská hvezdáreň v Leviciach – pôsobnosť pre celý Nitriansky kraj.

Stručný popis aktuálneho stavu
V súčasnom období sieť kultúrno-osvetových zariadení pokrýva potreby Nitrianskeho samosprávneho kraja (ďalej len „NSK“). V polovici r. 2007 sa podarilo zriadiť dve kultúrno-osvetové zariadenia (Regionálne osvetové stredisko v Leviciach a Regionálne osvetové stredisko v Komárne), ktoré boli v predchádzajúcom období z rôznych dôvodov zrušené. Týmto krokom sa stabilizovala sieť osvetových zariadení v kraji, ktorú v súčasnosti tvorí 
5 regionálnych osvetových stredísk a 1 hvezdáreň s celokrajskou pôsobnosťou. Uvedené novovzniknuté osvetové strediská bude potrebné postupne dobudovať po materiálnej, priestorovej i personálnej stránke. NSK má v pláne priestorovo a materiálno-technicky dobudovať novozriadené regionálne osvetové strediská v Leviciach a Komárne zo svojho rozpočtu a štrukturálnych fondov v celkovej výške 2 mil. Skk/66 388 eur. Tiež doplniť chýbajúce ďalekohľady, astrometer a spektroskop v Tekovskej hvezdárni v Leviciach za 500 tis. Skk/16 577eur z rozpočtu kraja, štrukturálnych fondov a grantov Ministerstva kultúry SR.  

Trenčiansky samosprávny kraj
Trenčianske osvetové stredisko v Trenčíne – územný dosah pre okresy Trenčín, Nové Mesto nad Váhom, Bánovce nad Bebravou,
Považské osvetové stredisko v Považskej Bystrici - územné pôsobenie pre okresy Považská Bystrica, Púchov, Ilava,
Centrum tradičnej kultúry v Myjave - územný dosah pre okres Myjava, Centrum tradičnej kultúry v Myjave sa orientuje na dlhodobé a komplexné smerovanie k rozvoju kultúrno-historického a národného vedomia obyvateľov, k obnoveniu a udržaniu historických štruktúr a k rozmanitosti regionálnych a lokálnych kultúrnych prejavov, táto orientácia má byť podporou eliminácie rizík globalizácie, podporou upevňovania sídelnej identity a zabezpečovania zvyšujúcej sa kvality života – jeho kultúrnych a duchovných potrieb,
Regionálne kultúrne centrum v Prievidzi – pôsobí pre okresy Prievidza, Partizánske,
Hvezdáreň v Partizánskom – pôsobí pre celé územie Trenčianskeho samosprávneho kraja. 

Stručný popis aktuálneho stavu
Plánované zmeny boli uskutočnené v priebehu roka 2007. Záverom roku 2008 sa len rozširuje špecializácia kultúrno-osvetových zariadení. Realizované zmeny:  rozšírila sa špecializácia v Centre tradičnej kultúry v Myjave o folkloristiku a v Regionálnom kultúrnom centre v Prievidzi sa rozšíril rozsah činností o výstavníctvo i o možnosti poskytovania kultúrno-osvetových činností v novovybudovanej viacúčelovej sále. Medzi špecifické priority Trenčianskeho samosprávneho kraja do roku 2013 patrí aj zriadenie Okresného knižničného a osvetového strediska Vladimíra Roya v Púchove v zmysle podpory knižníc, kultúry, kultúrnych a prírodných pamiatok, tradícií a remesiel. 

Trnavský samosprávny kraj
Trnavské osvetové stredisko v Trnave – pôsobnosť pre okresy Trnava, Piešťany a Hlohovec, tiež vykonáva odborno-poradenskú, metodickú a informačno-dokumentačnú činnosť pre ostatné kultúrno-osvetové zariadenia k kraji,
Galantské osvetové stredisko v Galante – pôsobnosť pre okres Galanta,
Záhorské osvetové stredisko v Senici – pôsobí v okresoch Senica a Skalica,
Žitnoostrovské osvetové stredisko v Dunajskej Strede – pôsobnosť pre okres Dunajská Streda,
Hvezdáreň a planetárium v Hlohovci – plní vybrané odborné úlohy a programy  celoštátneho výskumu v spolupráci so Slovenskou ústrednou hvezdárňou v území Trnavského samosprávneho kraja.

Stručný popis aktuálneho stavu
Činnosť kultúrno-osvetových zariadení v Trnavskom samosprávnom kraji (ďalej len „TTSK“)  je vyhovujúca. V súčasnosti sa pripravuje Stratégia rozvoja kultúry v TTSK na roky 2009 – 2013 a jej tvorcovia uvažujú o posilnení a podpore aktivít týkajúcich sa záujmovo-umeleckej činnosti v kraji.

Prešovský samosprávny kraj
Šarišské osvetové stredisko – pôsobí v okresoch Prešov a Sabinov,
Hornozemplínske osvetové stredisko – pôsobí v okrese Vranov nad Topľou,
Podtatranské osvetové stredisko – pôsobnosť pre okresy Poprad, Kežmarok, Levoča,
Vihorlatské osvetové stredisko – pôsobí pre okresy Humenné, Snina a Medzilaborce,
Podduklianske osvetové stredisko – pôsobnosť pre okresy Svidník a Stropkov,
Ľubovnianske osvetové stredisko – pôsobí v okrese Stará Ľubovňa,
Hornošarišské osvetové stredisko – pôsobí v okrese Bardejov, 
Vihorlatská hvezdáreň Humenné – pôsobnosť pre okresy Humenné, Snina, Medzilaborce,
Hvezdáreň a planetárium Prešov – pôsobí pre celý Prešovský kraj.

Stručný popis aktuálneho stavu
Aktuálny stav v Prešovskom samosprávnom kraji (ďalej len „PSK“) nie je vyhovujúci. Prejavuje sa nedostatok zamestnancov, čo má za následok kumulovanie funkcií. Určitý prísľub zmeny k lepšiemu predstavuje pripravujúci sa materiál „Návrh systematizácie pracovných miest kultúrnych organizácií v zriaďovateľskej pôsobnosti PSK“, ktorý je v štádiu dopracovávania. PSK plánuje podporovať zlepšovanie kvality ľudských zdrojov v regionálnej kultúre, vytvoriť systém manažmentu, marketingu a informovanosti v oblasti regionálnej kultúry – zvýšiť vedomosti a zručnosti pracovníkov v kultúre v oblasti manažmentu, mobilizácie a prerozdeľovania finančných zdrojov a v rámci existujúceho grantového systému kraja vyčleniť na podporu kultúrnych aktivít regionálneho významu ročne minimálne 0.1 % z rozpočtu PSK.

Žilinský samosprávny kraj 
Žilinský samosprávny kraj má 5 historických regiónov  a v každom regióne pôsobí jedno regionálne kultúrne stredisko.
Krajské kultúrne stredisko v Žiline – pôsobí na území celého Žilinského samosprávneho kraja,
Kysucké kultúrne stredisko v Čadci –  pôsobnosť v rámci celého regiónu,
Oravské kultúrne stredisko v Dolnom Kubíne – pôsobnosť v rámci celého regiónu,
Liptovské kultúrne stredisko v Liptovskom Mikuláši – pôsobnosť v rámci celého regiónu,
Turčianske kultúrne stredisko v Martine – pôsobnosť v rámci celého regiónu.

V Žilinskom samosprávnom kraji vyvíjajú svoju činnosť 2 hvezdárne, ktoré nemajú len regionálnu pôsobnosť v mieste sídla, ale pôsobia aj v ďalších troch regiónoch kraja.  
Považská hvezdáreň v Žiline,
Kysucká hvezdáreň v Kysuckom Novom Meste. 

Stručný popis aktuálneho stavu
Kultúrne strediská a hvezdárne nevyvíjajú svoju činnosť a aktivity len v regionálnom rozsahu, ale sú organizačnými garantmi aj nadregionálnych, celoštátnych a medzinárodných aktivít      a podujatí. Žilinský samosprávny kraj (ďalej len „ŽSK“) ako zriaďovateľ v súčasnosti hodnotí sieť regionálnych kultúrnych stredísk a hvezdární v kraji za vyhovujúci a v blízkej budúcnosti neplánuje realizovať žiadne zmeny v sieti kultúrnych organizácií tohto typu (zmeny týkajúce sa zmeny siete kultúrnych organizácií podliehajú schváleniu Zastupiteľstva ŽSK). ŽSK plánuje rozvíjať viac zdrojové financovanie kultúrnych organizácií, čo zabezpečí voľnejšie použitie finančných prostriedkov kultúrnymi organizáciami, ďalšie vzdelávanie zamestnancov kultúrnych organizácií v oblasti komunikácie, PR a marketingu, tiež rozvíjať grantový systém kraja a motivovať zamestnancov kultúrnych organizácií k využívaniu rôznych zdrojov, hlavne sponzorstva a štrukturálnych fondov.